Turistický vláčik premáva v meste Nitra okruhmi, na ktorých nájdete najväčšiu koncentráciu historických pamiatok a iných zaujímavostí, o ktorých sa dozviete počas jazdy, a to vďaka akustickému sprievodcovskému výkladu. Mesto Nitra sa môže pochváliť bohatou históriou, krásnym hradným areálom, vrchom Zobor, zelenými parkovými zákutiami pri rieke, parkom na Sihoti a ďalšími krásnymi miestami, ktoré môžete objavovať pešo, bicyklom alebo práve turistickým vláčikom.
Vláčik premáva po starej známej trase od Svätoplukovho námestia cez pešiu zónu, Parkové nábrežie popri Mestskom parku Sihoť. V sezóne 2023 vláčik nezachádza do parku kvôli jeho revitalizácii. Zastávka na nástup a výstup je na Jesenského ulici. Z Jesenského ulice sa presunie na hrad (po Pribinovo námestie), odkiaľ pokračuje cez Župné námestie späť na Svätoplukovo námestie.
Ak ste sa doposiaľ turistickým vláčikom neodviezli, neváhajte a doprajte si tento pekný zážitkový program. Počas vyhliadkovej jazdy, ktorá je pastvou pre oči, sa navyše dozviete aj množstvo zaujímavostí o navštívených miestach.
Tešíme sa na Vás!